
Na osnovu člana 21 stav 4 Zakona o zaradama zaposlenih u javnom sektoru ("Službeni list CG", br. 16/16, 83/16, 21/17, 42/17, 12/18, 39/18, 42/18, 34/19, 130/21 i 146/21), člana 38 stav 1 tačka 29 Zakona o lokalnoj samoupravi ("Službeni list CG", br. 2/18, 34/19, 38/20 i 50/22),  i člana 36 stav 1 tačka 29 Statuta opštine Mojkovac (”Službeni list CG - Opštinski propisi“, broj 29/18), Skupština opštine Mojkovac, nakon dobijanja saglasnosti Vlade Crne Gore  br. 04-3867/2 od 08.07.2022. godine na sjednici održanoj dana 25. jula 2022. godine, donijela je

ODLUKU
O VARIJABILNOM DIJELU ZARADE ZAPOSLENIH U OPŠTINI MOJKOVAC

Član 1
Ovom odlukom utvrđuju se uslovi i način ostvarivanja prava na varijabilni dio zarade koji pripada zaposlenom u  Opštini Mojkovac.
Član 2
Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.
Član 3
Varijabilni dio zarade može da ostvari zaposleni koji ostvaruje izuzetne rezultate i kvalitete rada.
Izuzetni rezultati i kvalitet rada zaposlenog cijene se na osnovu:
1) posebnog doprinosa unapređenju procesa rada organa, odnosno službe u kojoj je zaposlen;
2) izuzetne uspješnosti i kvaliteta izvršenih poslova;
3) posebne efikasnosti u radu;
4) povećanog obima posla; i
5) dodatnog angažovanja zbog nepopunjenosti radnih mjesta.

Član 4
Varijabilni dio zarade zaposlenom za pojedini mjesec iznosi do 50% prosječne neto zarade u Crnoj Gori u prethodnoj godini, prema podacima organa uprave nadležnog za poslove statistike.
Varijabilni dio zarade može se isplaćivati mjesečno, kvartalno ili polugodišnje.

Član 5
Rješenje o ispunjavanju uslova za ostvarivanje i iznosu varijabilnog dijela zarade za zaposlene u Opštini Mojkovac donosi lice određeno Zakonom o zaradama zaposlenih u javnom sektoru.

Član 6
Varijabilni dio zarade može se isplaćivati iz dodijeljenih budžetskih sredstava organa, odnosno službe u kojoj zaposleni radi sa pozicija obezbijeđenih za zarade i pozicije ostale naknade, po prethodno pribavljenoj potvrdi organa lokalne uprave nadležnog za poslove finansija o raspoloživim finansijskim sredstvima.
Član 7
Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

